ಲಾರಿ ಚಾಲಕರಿಗೆ ಪರಿಹಾರ ಘೋಷಿಸಿ, ಇಲ್ದಿದ್ರೆ ಆಕ್ಸಿಜನ್, ಗ್ಯಾಸ್ ಸಪ್ಲೇ ಮಾಡಲ್ಲ: ಲಾರಿ ಮಾಲೀಕರ ಸಂಘ ಬೆಂಗಳೂರು: ಲಾರಿ ಚಾಲಕರಿಗೆ ಪರಿಹಾರ ಸಹಾಯಧನ ಘೋಷಿಸುವಂತೆ ಸರ್ಕಾರಕ್ಕೆ ರಾಜ್ಯ ಲಾರಿ ಮಾಲೀಕರ ಸಂಘದ ಅಧ್ಯಕ್ಷ ಷಣ್ಮುಗಪ್ಪ ಒತ್ತಾಯಿಸಿದರು. ರಾಜ್ಯ ಸರ್ಕಾರ ಲಾರಿ ಚಾಲಕರನ್ನು ಕಡೆಗಣಿಸಿದೆ. ತಿಂಗಳಿಗೆ 500600 ಕೋಟಿ ಸರ್ಕಾರಕ್ಕೆ ತೆರಿಗೆ ಕಟ್ಟುತ್ತಿದ್ದೇವೆ. ಆದರೂ, ಸರ್ಕಾರ ಲಾರಿ ಚಾಲಕರಿಗೆ ಯಾವುದೇ ಪರಿಹಾರ ಘೋಷಣೆ ಮಾಡಿಲ್ಲ. ಕೂಡಲೇ ಲಾರಿ ಚಾಲಕರಿಗೆ 5 ಸಾವಿರ ರೂ. ಪರಿಹಾರ ಘೋಷಣೆ ಮಾಡಬೇಕು ಎಂದು ಆಗ್ರಹಿಸಿದರು. ವೈದ್ಯಕೀಯ ವಿಮೆ, ಆರು ತಿಂಗಳು ತೆರಿಗೆ ವಿನಾಯಿತಿ ಕೊಡಬೇಕು ಎಂದು ಬೇಡಿಕೆ ಮುಂದಿಟ್ಟರಲ್ಲದೇ, ಪರಿಹಾರ ಘೋಷಣೆ ಮಾಡದೇ ಹೋದರೆ ಜೂನ್ 1ರಿಂದ ರಾಜ್ಯದ್ಯಾಂತ ಲಾರಿ ಸಂಚಾರ ಬಂದ್ ಮಾಡಲಾಗುವುದು ಎಂದು ಎಚ್ಚರಿಸಿದರು. ಲಾರಿಗಳಲ್ಲಿ ಆಕ್ಸಿಜನ್, ಗ್ಯಾಸ್, ಅಗತ್ಯ ವಸ್ತುಗಳ ಸಾಗಣೆ ಮಾಡಲಾಗುತ್ತಿದೆ. ಸರ್ಕಾರ ಪರಿಹಾರ ಘೋಷಣೆ ಮಾಡದೇ ಹೋದರೆ ಅಗತ್ಯ ವಸ್ತುಗಳ ಸಾಗಣಿಕೆಯನ್ನು ನಿಲ್ಲಿಸಲಾಗುವುದು ಎಂದರು.